Paştîdayîşê seba hemsereka KCDyî û parlamentera HDPyî Leyla Guvena ke esîr amîya girewtene û semedê protestokerdişê tecrîdê serê Rayberê Şarê Kurdî Abdullah Ocalanî dest bi grevê vêşanîye kerdibi dewam kenê.
Dimayê Amed û Wanî ra Colemêrg, Riha û Edene de zî grevê vêşanîye ameyî destpêkerdene.
COLEMÊRG
Colemêrg de bi tewrbîyayîşê parlamenteranê HDPyî Saît Dede û Nuran Îmîre, îdarekaranê HDPyî yê qeza û bajarî banê partîye de grevê vêşanîye ame destpêkerdene. Dedeyo ke verê çalakîye eşkerayîyêk daye vat : “Guvene parlamenterêka weçînitî ya, ma sey şarê Colemêrgî paştî danê waştişanê Leyla Guvene. Ganî tecrîd tavilî wedarîyo, birêz Abdullah Ocalan bireso azadîyaxo. Heta tecrîd biqedîyo ma do çalakîyanê bi nê tewiran virazê.”
Nuran Îmîre zî vat : “Tecrîd hemverê ziwan, kultur û ercanê kurdan de yeno bicaardene. Ma do bi çalakîyanê aşitî û demokrasî zihnîyetê qirkerdoxî bin bifînê.”
Îmîre veng da her kesî ke paştî bidê çalakîye.
RIHA
Organîzasyonê Bajarî yê HDPyî yê Riha seba paştîdayîşê Guvene banê xo yê bajarî de grevê vêşanîye da destpêkerdene. Parlamentera HDPyî ya Riha Ayşe Surucuye, parlamentera Amedî Semra Guzel, hemserekê bajarî yê DBPyî Bekîr Karageçîlî zî tede temsîlkarê MEYADERî û mayê aşitî tewrê çalakîye bîyî.
Ayşe Surucuye vat bi tecrîdo ke serê Ocalanî de yeno bicaardene cuya hempare yena tecrîdkerdene.
EDENE
Bi serkêşîya organîzasyonê bajarî yê HDPyî yê Colemêrgî seba paştîdayîşê Leyla Guvene grevê vêşanîye yê bi 2 rojan ame desptêkerdene. Eşkerayîye de mîyanê înan de parlamenterê HDPyî Remzîye Tosune, Tulay Hatîmogullari û Kemal Pekoz zî tede xeylî endamanê partî û temsîlkaranê sazîyan ca girewt.
Hemsereka bajarî yê HDPyî Gulseren Turale vat: “Çalakîya grevê vêşanîye ya Leyla Guvene ke seba tecrîdê serê birêz Ocalanî wedarîyo daya destpêkerdene çalakîyêka heqdar a û waştişê aye waştişê ma yo. Ganî tecrîdê serê Ocalanî tavilî bêro wedertene.”
